Document ID: 32003D0160

32003D0160
L 065/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 март 2003 година
за изменение на Регламент (ЕО) № 2037/2000 на Европейския парламент и на Съвета по отношение на употребата на халон 1301 и халон 1211
(нотифицирано под номер С (2003) 691)
(2003/160/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2037/2000 на Европейския парламент и на Съвета от 26 юни 2000 г. относно вещества, които нарушават озоновия слой (1), последно изменен с Регламент (ЕО) № 2039/2000 (2), и по-специално член 4, параграф 4, точка iv) от него,
като има предвид, че:
(1)
По време на преразглеждането, предвидено в член 4, параграф 4, точка iv) от Регламент (EО) № 2037/2000 и след консултации с военните и други заинтересовани страни, Комисията достигна до следните изводи по отношение на употребата на халон 1301 и халон 1211.
(2)
Халон 1301 понастоящем се използва за обезопасяване на резервоарите на самолетите изтребители F-16. Към този момент няма налични алтернативи, които да имат способността да гасят пожар и да спират възникването на експлозия в съотношение обем към тегло, което да е приемливо за обезопасяване на резервоарите на самолетите изтребители. В близко бъдеще не е вероятно да бъде инсталирана и да функционира алтернатива, която да се използва по отношение на самолетите изтребители F-16 и със сигурност такава няма да е налице преди 31 декември 2003 г., когато всички употреби, които не са изключения, трябва да бъдат спрени в съответствие с член 4, параграф 4, точка v) от Регламент (ЕО) № 2037/2000. Следователно халон 1301 следва да бъде добавен към списъка с изключения за употреби на халон в приложение VII към Регламент (ЕО) № 2037/2000.
(3)
Както халон 1301, така и халон 1211 понастоящем се използват във военните сухопътни превозни средства и морски плавателни съдове за защита на пространства, заети от персонала, и машинни отделения. Въпреки това само употребата на халон 1301 е обхваната от изключението, предвидено в Регламент (ЕО) № 2037/2000. Конверсията на това военно оборудване от употребата на халон 1211 към употребата на халон 1301 би била скъпа и с отрицателно въздействие по отношение на опазването на озоновия слой, тъй като халон 1301 има потенциал за разрушаване на озона повече от три пъти по-голям от този на халон 1211. Освен това пренасочването на финансови ресурси за преобразуване на оборудването към употребата на халон 1301 най-вероятно би забавило разработването на алтернативи без потенциал да разрушават озона. Следователно използването на халон 1211 във военните сухопътни превозни средства и морски плавателни съдове за защита на пространства, заети от персонала, и машинни отделения следва да бъде добавено в списъка с изключения за употреби на халон в приложение VII към Регламент (ЕО) № 2037/2000
(4)
Следователно Регламент (ЕО) № 2037/2000 следва да бъде съответно изменен.
(5)
Мерките, предвидени в настоящото решение, са в съответствие със становището на Комитета, създаден с член 18, параграф 1 от Регламент (ЕО) № 2037/2000,
ПРИЕ НАСТОЯЩOТО РЕШЕНИЕ:
Член 1
Приложение VII към Регламент (ЕО) № 2037/2000 се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 7 март 2003 година.

Labels: 1
5
20
7
3